夜讀子肅詩再用前韻
作者：趙蕃
朝代：宋

paragraphs: 棲鴉既投林，蕭然野人居。
獨立茅簷下，依依月生裾。
涉春抱煩痾，茲夕稍自舒。
誦公寄來詩，何啻超黄初。
正聲久欲絕，作者徒紛如。
得公振頹波，如漢有二疏。
擬欲躡其跡，荒棘廢墾鉏。
譬由治田人，必待三年畬。
敢矜一日功，草草同獵漁。
窮通固定分，往者悲接輿。
百年等夢間，壽夭誰贏餘。
如何彼虞翻，惋歎輒著書。
人生貴適意，安步可當車。
茲道儻與聞，他焉從破除。